7.7.13

**עובדי מעריב היקרים**

חשוב לנו לעדכן אתכם, מאות העובדים השותפים ומחויבים אתנו לחברה, בנקודה מכרעת זו.

שילוב מספר גורמים: מצב ענף הפרסום בכלל, סכום הכסף המשמעותי שעדיין נדרש להביא את החברה לעצמאות כלכלית וההתעסקות האין-סופית של ההנהלה עם ההסתדרות בכל מהלכי החברה הביא לכך כי המשך קיומה מוטל בספק גדול.

בעלי העיתון, שהזרימו עד עתה סכומים משמעותיים מאוד ואפשרו את המשך פעילות החברה, הבהירו להנהלה כי בכוונתם להחליט על הפסקת תמיכתם בחברה - המשמעות המידית הינה עצירת פעילות החברה.

היום בשעה 10:00 נפגשנו עם חברי הוועד ונציגי ההסתדרות, ביקשנו עוד היום עד השעה 15:00 את אישורם העקרוני לתכנית התייעלות שהצגנו בפניהם.

**בינתיים** **מידע חלקי הופץ בגופי מדיה שונים וחשוב לנו להיות אלו שמשקפים לכם את כל המידע בצורה מדויקת.**

בפגישה עם חברי הוועד ונציגי ההסתדרות הצגנו את פרטי תכנית ההתייעלות הנדרשת לביצוע מידי בחברה. תכנית זו עתידה להביא את החברה לעצמאות כלכלית כבר בחודשים הקרובים.

לאחר אישור העובדים, (בכפוף לסגירת נושאים פתוחים עם נאמני מעריב הוצאת מודיעין) אנו מאמינים שניתן יהיה לקבל את הסכמת בעלי המניות לתמיכה בתוכנית זו ולהביא להמשך מידי של הזרמת הכספים הנדרשים לחברה.

התכנית אותה גיבשה הנהלת החברה תאפשר למעריב להמשיך לפעול ולהשפיע כעיתון מרכזי וחשוב בשיח הישראלי ולא פחות חשוב מכך- לפרנס מאות משפחות.

להלן עיקרי תכנית ההבראה שגיבשנו:

1. הפחתת שכר מדורגת של עד 10% בממוצע, החל מה- 1.8, באופן הבא:
   1. עובדים המשתכרים שכר ברוטו נמוך מ 6,500 ₪ לא ידרשו להפחתה כלל.
   2. הפחתת 5% לעובדים המשתכרים החל מ 6,500 ₪ עד 10,000 ₪ ברוטו.
   3. הפחתת 10% לעובדים המשתכרים מ- 10,000 עד 15,000 ₪ ברוטו.
   4. הפחתת 15% לעובדים ומנהלים המשתכרים מעל 15,000 ₪ ברוטו.
   5. ביטול גורף של החזרי הוצאות אשל קבועים ושונות.

במידה והחברה תגיע לאיזון הנדרש במהלך 2014, יעודכן השכר חזרה.

1. התייעלות בכוח אדם של עד 25 עובדים ע"פ מתווה הסכם הפרישה מרצון לעובדי הוצאת מודיעין לשעבר. (מענק שני חודשי עבודה)
2. חוזה החכירה שלנו עם בית הדפוס בבת-ים מסתיים בעוד יומיים. אנו מבקשים מעובדי הדפוס שנשארו לקבל את אותם תנאי פרישה שהיו מקובלים על שאר עובדי החברה – מענק של שני חודשי שכר – הפרטים יסוכמו מול וועד עובדי הדפוס.
3. התכנסות יתרת מערכת העיתון מת"א לירושלים. המעבר יתבצע לאחר החגים.

עובדי מעריב הוצאת מודיעין לשעבר שיחליטו כי אינם מעוניינים לעבור לירושלים יוכלו לסיים את עבודתם בתנאי פרישה מרצון.

1. העברת יתר המחלקות מבית מעריב למשרדים חדשים באזור גוש דן.
2. ההתחייבות לעובדי "מעריב הוצאת מודיעין" לשעבר להמשך העסקה תהיה עד סוף אוקטובר 2013. – קרי שנה מחתימת החוזה. (אין לנו תכניות להתיעלויות נוספות אבל כהנהלה אנו נדרשים לגמישות מרבית להתאמה בין כוח האדם ומצב הענף.)
3. רק לאחר הגעת החברה לאיזון תפעולי במשך לפחות חציון אחד , יקודם נושא המו"מ לקראת הסכם קיבוצי.

כאמור, רק בהתקיים כל סעיפי התוכנית נוכל לקבל את אישור הבעלים להמשך פעילות החברה.

אנו מודים לכולם על המסירות הרבה גם בתקופה קשה זו ומודעים למשמעויות עבור כל אחד ואחת מכם, יחד עם זאת , אנו מחויבים לעשות כל שביכולתנו להצלת החברה, ודאגה לפרנסת העובדים.

בתקווה כי נצליח להצעיד קדימה את מעריב לדרך יציבה.

בברכה,

שלמה בן צבי- עורך ראשי

ישראל גולדשטיין – מנכל